แรงขายหุ้นใหญ่กด SET ปิดเช้าวูบ 10 จุด วิตก “โควิด-19” ฉุดเศรษฐกิจ ลุ้นบ่ายรีบาวด์
แรงขายหุ้นใหญ่กด SET ปิดเช้าวูบ 10 จุด วิตก "โควิด-19" ฉุดเศรษฐกิจ ลุ้นบ่ายรีบาวด์ โดยดัชนีช่วงเช้าปิดที่ระดับ 1,330.56 จุด ลดลง 9.96 จุด หรือ 0.74% มูลค่าการซื้อขาย 4.26 หมื่นล้านบาท
2 มี.ค. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,330.56 จุด ลดลง 9.96 จุด หรือ 0.74% มูลค่าการซื้อขาย 4.26 หมื่นล้านบาท
10 หุ้นกดดัชนีเช้านี้

ด้าน น.ส.อาภาภรณ์ แสวงพรรค ผู้อำนวยการบริหารฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) เปิดเผยว่า ตลาดหุ้นไทยเช้านี้มีความผันผวน โดยเปิดเทรดมาดัชนีฯก็สามารถรีบาวด์ขึ้น แต่ก็ไปต่อไม่ได้ จากความเสี่ยงการแพร่ระบาดไวรัสโควิด-19 ที่จะมีผลกระทบต่อเศรษฐกิจ และผลประกอบการของบริษัท ทำให้ตลาดฯกลับมาติดลบอีก ซึ่งปัจจัยพื้นฐานของบริษัทจดทะเบียนก็ดูจะอ่อนแอลงไปมาก อย่างกลุ่มแบงก์ แม้ว่าจะมีการช่วยยืดหนี้ และปรับลดอัตราดอกเบี้ยให้ ซึ่งทำให้ตัวเลข NPL ไม่ปรับขึ้น แต่ในแง่ภาพรวมก็ถือว่าแย่ลง
ขณะที่ตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบสลับกัน โดยเช้านี้ตลาดหุ้นญี่ปุ่น, ฮ่องกง, สิงคโปร์ และจีน เคลื่อนไหวในแดนบวกได้ ท่ามกลางการแพร่ระบาดไวรัสโควิด-19 ซึ่งที่จริงต้องขึ้นกับโครงสร้างของแต่ละประเทศด้วย อย่างไทยมีการพึ่งพิงการส่งออก 60% และพึ่งพิงการท่องเที่ยว 20% เมื่อมีเหตุการณ์การแพร่ระบาดไวรัสโควิด-19 แล้ว ทำให้ของขายไม่ได้ และการท่องเที่ยวซบเซา ซึ่งไทยคงจะได้รับผลกระทบต่อเศรษฐกิจในปีนี้ที่อาจจะชะลอตัวมาก และตอนนี้ก็ยังบอกไม่ได้ว่าผลกระทบจะมากไปแค่ไหน เพราะสถานการณ์การแพร่ระบาดไวรัสโควิด-19 ยังไม่จบ ตอนนี้ก็ได้แค่การประคองธุรกิจไปก่อน
สำหรับแนวโน้มการลงทุนในช่วงบ่ายนี้ น.ส.อาภาภรณ์ กล่าวว่า ตลาดฯยังไม่ค่อยดี แต่ในทางเทคนิคมองแนวรับ 1,300-1,320 จุด มีโอกาสที่จะเกิดรีบาวด์ได้หากดัชนีฯลงมาทดสอบบริเวณนี้ เพราะตอนนี้ตลาดฯก็ถือว่าเข้าเขต Oversold ด้วยจึงมีโอกาสที่จะเด้งขึ้นได้บ้าง ส่วนแนวต้านให้ไว้ที่ 1,330-1,340 ถัดไป 1,350-1,360 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BAM       มูลค่าการซื้อขาย 3,447.88 ล้านบาท  ปิดที่   22.30 บาท ลดลง  0.10 บาท
PTT       มูลค่าการซื้อขาย 2,650.61 ล้านบาท  ปิดที่   39.50 บาท เพิ่มขึ้น 0.50 บาท
AOT       มูลค่าการซื้อขาย 1,654.68 ล้านบาท  ปิดที่   60.50 บาท เพิ่มขึ้น 0.75 บาท
GULF      มูลค่าการซื้อขาย 1,558.41 ล้านบาท  ปิดที่  161.00 บาท ลดลง  4.50 บาท
ADVANC    มูลค่าการซื้อขาย 1,537.79 ล้านบาท  ปิดที่  195.50 บาท ลดลง  4.50 บาท